《偈颂一百零四首》
宋代·释绍昙

天地不仁，以万物为刍狗。
圣人不仁，以百姓为刍狗。
拄杖子不仁，以三世诸佛历代祖师四圣六凡为刍狗。
化育春阳照妪前，摧残霜雪凭陵后。
截鹤续凫，折衡剖斗。
力尽神疲困壁根，笑破他人口。

作者简介：释绍昙（？～一二九七），字希叟。理宗淳祐九年（一二四九），住庆元府佛陇□□禅寺。景定元年（一二六○），住平江府法华禅寺。五年，住庆元府雪窦资圣禅寺。度宗咸淳五年（一二六九），住庆元府瑞岩山开善禅寺。元成宗元贞三年卒。有《希叟绍昙禅师语录》一卷、《希叟绍昙禅师广录》七卷，收入《续藏经》。事见《语录》及所附居径《拜呈日本国栗棘庵诸位尊属禅师》。　释绍昙诗，以辑自《语录》《广录》者及其中单编之偈颂编为六卷，辑自他书者附于卷末。